JMT ปิดจ๊อบซื้อหนี้เพิ่ม 2ดีล มูลค่า 5พันลบ. ตอกย้ำผลงานปี61 “นิวไฮ” รายได้พุ่ง 1.8พันลบ.
JMT ปิดจ๊อบซื้อหนี้เพิ่ม 2 ดีล มูลค่า 5 พันลบ. ตอกย้ำผลงานปี 61 “นิวไฮ” รายได้พุ่ง 1.8 พันลบ.
9 ต.ค. 2561

นายสุทธิรักษ์ ตรัยชิรอาภรณ์ ประธานเจ้าหน้าที่บริหาร บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT เปิดเผยว่า แนวโน้มผลประกอบการในช่วงครึ่งปีหลังจะเติบโตกว่าครึ่งปีแรก จากภาพรวมสินเชื่อที่ไม่ก่อให้เกิดรายได้ในระบบยังคงเติบโต (Non-Performing Loan : NPL) สถาบันการเงินต่างมีแผนขายหนี้ออกมาอย่างต่อเนื่อง เป็นโอกาสของ JMT ให้ได้รับอานิสงส์ดังกล่าว
โดยบริษัทฯ วางงบลงทุนปีนี้ไว้ที่ 4.5 พันล้านบาท สำหรับซื้อหนี้ด้อยคุณภาพทั้งที่มีหลักประกัน และไม่มีหลักประกันเข้ามาบริหาร ในช่วงครึ่งปีแรกใช้เงินลงทุนไปแล้วประมาณ 1.3 พันล้านบาท และมีพอร์ตบริหารหนี้รวมอยู่ที่ประมาณ 1.3 แสนล้านบาท
ล่าสุด บริษัทฯ ประกาศปิดบิ๊กดีลซื้อหนี้ด้อยคุณภาพเข้ามาบริหารเพิ่มจำนวน 2 ดีลรวด มูลค่ารวมกว่า 5 พันล้านบาท เพิ่มจากสัปดาห์ก่อนหน้าที่ประกาศปิดดีลซื้อหนี้ไปแล้ว 5 ดีล ตอกย้ำผลประกอบการในช่วงไตรมาส 4/2561 จะทำนิวไฮ เป็นไตรมาสที่ดีที่สุดของปีนี้ และอยู่ระหว่างเจรจาเพื่อซื้อหนี้มาบริหารเพิ่มอย่างต่อเนื่องอีก โดยคาดว่าจะใช้เงินลงทุนได้ตามแผนที่วางไว้ สนับสนุนพอร์ตบริหารหนี้รวมสิ้นปีสะสมเพิ่มมากขึ้น และคาดว่าผลประกอบการในปี 2561 จะสามารถทำสถิติสูงสุดใหม่ต่อเนื่องทั้งรายได้และกำไร ตั้งเป้าหมายเติบโต 30% จากปีก่อนมีรายได้ 1,361.69 ล้านบาท กำไรสุทธิ 396.13 ล้านบาท
ขณะเดียวกัน ความสามารถในการจัดเก็บหนี้ (Cash Collection) อยู่ในเกณฑ์ที่ดีกว่าเป้าหมายของบริษัทฯ รายได้จากการเรียกเก็บหนี้จากลูกหนี้ที่รับซื้อเติบโต กระแสเงินสดรับเพิ่มขึ้น เป็นผลบวกทำให้บริษัทฯ สามารถตัดต้นทุนเงินลงทุนได้เร็วกว่าเดิม เนื่องจากฐานลูกหนี้ที่รับซื้อสูงขึ้น เป็นตัวสะท้อนหนี้ด้อยคุณภาพที่บริษัทฯ ซื้อเข้ามาบริหาร ซึ่งบริษัทฯ พิจารณาถึงผลตอบแทนจากการลงทุนเป็นสําคัญ
“ปีนี้ JMT ตั้งเป้าใช้เงินลงทุนซื้อหนี้มาบริหาร 4.5 พันล้านบาท ซึ่งถือเป็นตัวเลขที่สูงกว่าปีก่อนมาก เพราะเล็งเห็นโอกาสการเติบโตของหนี้ด้อยคุณภาพในระบบ ขณะที่ หนี้ที่บริษัทฯ ซื้อมา เราให้ความสำคัญในเรื่องคุณภาพมากกว่าจำนวน เพื่อการเติบโตของกำไรเป็นสำคัญ โดยปัจจุบัน JMT ซื้อหนี้มาบริหารแล้ว 127 กอง ตัดต้นทุนหมดแล้ว 40 กอง และเตรียมตัดต้นทุนให้หมดเพิ่มอีกในปี 2561 สนับสนุนความสามารถในการทำกำไรปีนี้ และในปีหน้า จึงมั่นใจผลงานปี 2562 จะเติบโตแรงต่อเนื่องจากปีนี้ได้” นายสุทธิรักษ์ กล่าว